सल्का के पीएचसी में पहुंचते ही मिलती है दवाओं की सूचना
सरकारी हॉस्पिटल की बात आते ही अक्सर वहां की गंदगी और अव्यवस्था की तस्वीर उभरकर सामने आती है। वहीं मुख्यालय से 40 किलोमीटर दूर सल्का नवागांव के एक छोटे से पीएचसी ने इसके उलट अच्छी छवि बनाने की पहल की है। पीएचसी ने चाक चौबंद सफाई के साथ ही पहुंचने वाले मरीजों की सुविधा के लिए उपलब्ध दवाइयों की पूरी सूची ही टांग दी है। यानी कि मरीजों को अस्पताल में घुसते ही पहली राहत मिलने वाली दवाओं की सूचना से देने का इंतजाम है।
सिम्स, जिला अस्पताल, उप स्वास्थ्य केंद्रों में स्टाफ प्रोफाइल सभी जगह सूचना बोर्ड में टंगा होता है लेकिन दवाइयों का चार्ट ढूंढेंगे तो कहीं नहीं मिलेगा। दवाइयों की डिटेल स्टोर संभालने वाले कर्मचारी के रजिस्टर में जरूर मिल सकती, परंतु इलाज के लिए बेजार लोगों की प्राथमिकता इलाज होती है, वह स्टोर इंचार्ज तक पहुंच नहीं सकता। सल्का नवागांव हॉस्पिटल में सफाई कर्मचारियों को दवाइयों के डिस्पोजल के लिए ट्रेनिंग दी जाती है। स्टाफ प्रोफाइल के साथ दवाइयों का चार्ट भी टांगा गया है ताकि आने वाले मरीज के लिए यह जानकारी रहे कि वह दवाई हॉस्पिटल में उपलब्ध है या नहीं। अक्सर सरकारी हॉस्पिटल के डाक्टरों पर बाहर की दवाई लिखने का आरोप भी लगता है लेकिन यहां यह बात भी नहीं है। दवाइयों यदि नहीं है तो वह चार्ट पर पहले ही लिखी हुई नजर आ जाएगी। इस चार्ट पर तकरीबन 60 टेबलेट, सिरप, इंजेक्शन, मलहम, आई ड्रॉप, प्रेगनेंट टेस्ट किट आदि मेडिसिन की उपलब्धता या अनुपलब्धता की जानकारी है जो हर दिन अपडेट होती है।
बीपी व शुगर की दवाइयां उपलब्ध
स्वास्थ्य बीमा लागू करने की योजना
हास्पिटल में जिन सरकारी दवाइयों की आपूर्ति है वह तो उपलब्ध है ही लेकिन कई गंभीर बीमारी की दवाइयों को भी जीवनदीप समिति के माध्यम से मरीजों को उपलब्ध कराया जा रहा है। इनमें ब्लड प्रेशर, शुगर, एंटी रैबीज आदि की दवाइयां शामिल हैं। हॉस्पिटल में रोजाना 25 से 30 मरीज आते हैं।
हॉस्पिटल में राष्ट्रीय स्वास्थ्य बीमा भी लागू करने की योजना है। हॉस्पिटल के डॉक्टर अमित जायसवाल के अनुसार इस पर पूरी गंभीरता से विचार चल रहा है। आमतौर पर सरकारी अस्पतालों के सुबह 9 बजे से दोपहर 2 बजे तक खुलने का नियम है। यह हॉस्पिटल सुबह 9 बजे से दोपहर 3 बजे तक यानी एक घंटे अधिक समय तक खुला रहता है।
नवागांव सल्का की पीएचसी और दवाओं की उपलब्धता की सूचना देने वाला नोटिस बोर्ड।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva